**СПОРАЗУМ ИЗМЕЂУ ВЛАДЕ РЕПУБЛИКЕ СРБИЈЕ И ВЛАДЕ РЕПУБЛИКЕ АНГОЛЕ О МЕЂУСОБНОМ УКИДАЊУ ВИЗА ЗА ДИПЛОМАТСКЕ И**

**СЛУЖБЕНЕ ПАСОШЕ**

Влада Републике Србије и Влада Републике Анголе, даље у тексту: Стране.

У жељи да подстакну развој билатералних односа и у циљу олакшаног кретања држављана својих земаља.

Сагласили су се о следећем:

**Члан 1.**

**Предмет**

Овај споразум има за циљ да успостави опште услове за укидање виза за носиоце дипломатских и службених пасоша Републике Србије и Републике Анголе.

**Члан 2.**

**Ослобађање од обавезе**

1. Држављани сваке Стране, носиоци пасоша из члана 1, чији рок важења није краћи од 6 месеци, ослобођени су обавезе прибављања визе за улазак, транзит, боравак   
и излазак са територије друге Стране за боравке у трајању до деведесет (90) дана, у току периода од 180 дана од дана првог уласка.

2. Држављани сваке Стране, носиоци пасоша из члана 1, чији рок важења није краћи од 6 месеци, који су распоређени да обављају дужности у дипломатско-конзуларним представништвима или било којој међународној организацији са седиштем на територији једне од Страна, ослобођени су обавезе прибављања визе за улазак, транзит, боравак и излазак са територије друге Стране у периоду на који су   
акредитовани.

3. Чланови породица држављана наведених у ставу 2. овог члана ослобођени су исте обавезе као и акредитовани члан породице.

4. У случају да држављанин једне од Страна изгуби пасош или се пасош оштети на територији друге Стране, носилац је дужан да обавести надлежне органе те Стране како би се предузеле одговарајуће мере. Дипломатско-конзуларно представништво издаје нови пасош или путни лист свом држављанину, у складу са важећим законским прописима и о томе обавештава надлежне органе друге Стране, државе пријема.

**Члан 3.**

**Места уласка и изласка**

Држављани Страна улазиће на и излазити са територије сваке Стране само на граничним прелазима предвиђеним за ту сврху.

**Члан 4.**

**Поштовање националног законодавства**

1. Током боравка на територији друге Стране, носиоци пасоша из члана 1. имају обавезу да поштују правне прописе који су на снази на територији друге Стране.

2. Стране ће у најкраћем року обавештавати једна другу, дипломатским каналима, о свим променама у свом националном законодавству у вези са уласком, кретањем и боравком страних држављана на својој територији.

**Члан 5.**

**Ускраћивање уласка**

Стране задржавају право да ускрате улазак или боравак на својој територији носиоцима пасоша из члана 1. овог споразума које сматрају непожељним лицима.

**Члан 6.**

**Размена узорака**

1. Стране ће разменити узорке својих пасоша из члана 1. овог споразума у року од 30 (тридесет) дана од потписивања овог споразума.

2. У случају да било која Страна уведе нови пасош или измени постојећи, доставиће узорке нових или измењених пасоша другој Страни дипломатским каналима, тридесет (30) дана пре почетка њихове употребе.

**Члан 7.**

**Привремена суспензија**

1. Стране могу, из разлога безбедности, јавног реда или јавног здравља, да привремено суспендују, у потпуности или делимично, примену овог споразума.

2. Обавештење о суспензији упућује се дипломатским каналима у најкраћем року и суспензија не утиче на држављане обе земље који бораве на територији друге Стране.

3. Стране поступају на исти начин у случају повлачења горе наведених мера.

**Члан 8.**

**Измене и допуне**

1. Све измене и допуне овог споразума усаглашавају се између Страна дипломатским каналима.

2. Измене и допуне ступају на снагу на начин предвиђен у члану 11. став 1 овог споразума.

**Члан 9.**

**Међународни споразуми**

Одредбе овог споразума не утичу на права и обавезе које проистичу из других међународних споразума чије су Стране потписнице.

**Члан 10.**

**Решавање спорова**

Све разлике у вези са тумачењем или применом овог споразума решаваће се пријатељски, путем консултација и преговора између Страна дипломатским каналима.

**Члан 11.**

**Ступање на снагу, трајање и раскидање**

1. Овај споразум ступа на снагу тридесет (30) дана од пријема последњег писменог обавештења које Стране размене дипломатским каналима, у којем се наводи да су испуњене унутрашње законске процедуре неопходне у ту сврху.

2. Период важења овог споразума је пет (5) година, при чему се аутоматски продужава на једнаке временске периоде у континуитету.

3. У случају да било која Страна изрази намеру да раскине овај споразум, дужна је да упути писмено обавештење дипломатским каналима деведесет (90) дана унапред.

У потврду чега су доле потписани, прописно овлашћени од стране својих влада, потписали овај споразум.

Сачињено у Београду дана 28. марта 2022. године, у два (2)   
оригинална примерка, сваки на српском, португалском и енглеском језику, при чему су сви текстови једнако веродостојни.

У случају различитог тумачења овог споразума, меродавна је верзија на енглеском језику.

**ЗА ВЛАДУ РЕПУБЛИКЕ СРБИЈЕ ЗА ВЛАДУ РЕПУБЛИКЕ АНГОЛЕ**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Никола Селаковић Tete António**

**Министар спољних послова Министар спољних послова**